Návrh

na dofinancovanie výdavkov súvisiacich so zmenou sídla FEE zo Zvolena do Banskej Štiavnice.

	V záujme rozvoja mesta Banská Štiavnica ako jediného mesta Slovenskej republiky zapísaného na Listine svetového kultúrneho a prírodného dedičstva UNESCO a prinavrátenia študentských tradícií uznesením vlády SR č. 520 zo dňa 5. 8. 1998 bola zmena sídla Fakulty ekológie a environmentalistiky /FEE/ Technickej univerzity vo Zvolene zo Zvolena do Banskej Štiavnice v roku 1998 zabezpečená finančnou čiastkou  25 744 tis. Sk. 

	Profilácia Fakulty ekológie a enivonmentalistiky

	Fakulta ekológie a environmentalistiky /FEE/ ako pedagogické pracovisko je orientovaná na prierezové vzdelávanie v základných oblastiach ekológie, ako aj na základné zložky životného prostredia, vrátane technologických procesov a látok ovplyvňujúcich životné prostredie. Obsah štúdia je koncipovaný tak, aby absolvent bol schopný nielen analyzovať problémy, ale aj navrhovať riešenia, teda je kladený dôraz nielen na teoretické, ale  i praktické otázky ekológie s väzbou na environmentálne problémy. Aj keď táto fakulta má výrazne prierezový charakter, flexibilný učebný plán umožňuje pripravovať špecialistov podľa potrieb praxe.

	Na tejto fakulte prebieha  štúdium v dvoch študijných odboroch „Aplikovaná ekológia“ a „Environmentalistika“ a ktoré sú akreditované. Odbor „Aplikovaná ekológia“ vychádza zo základov všeobecnej ekológie, je zameraný na dve špecializácie - ekológiu krajiny a ochrany prírody a tvorbu krajiny a vegetačné úpravy a ťažisko jeho odborného zamerania je v aplikovanej ekológii.. Odbor „Environmentalistika“ sa študuje taktiež v 2 špecializáciách – environmentalistika a manažment životného prostredia. Prvá špecializácia pripravuje odborníkov, schopných posúdiť konkrétne požiadavky ekologizácie výroby, vrátane ekologických rizík a havárií.  Manažment pripravuje odborníkov v oblasti  dodržiavania a tvorby legislatívy a ekonomického hodnotenia entropickej činnosti z aspektu ochrany životného prostredia.

	FEE tiež zabezpečuje doktorandské štúdium v odboroch Ekológia krajiny a Environmentalistika.

	Zameranie vedecko-výskumnej činnosti vychádza z nosného smeru vedeckej a výskumnej činnosti fakulty „Trvalo udržateľný rozvoj krajiny so zreteľom na ochranu diverzity bioty a životného prostredia“. Aktuálna je aj orientácia fakulty na regionálne zamerané výskumy v súvislosti s pripravovaným súmestím Banská Bystrica – Zvolen.

	Súčasná profilácia FEE je vykryštalizovaná a je fakultou osobitou a špecifickou v rámci Slovenska.

	Fakulta ekológie a environmentalistiky TU Zvolen bola v Banskej Štiavnici etablovaná od 1. septembra 1998 a v súčasnosti prebieha celá výučba v Banskej Štiavnici. Do správy Technickej univerzity vo Zvolene bol prevedený majetok SOU -  lesníckeho v hodnote       77 200 tis. Sk a objekt   Belházyovského domu v hodnote 32 200 tis. Sk od Miestneho úradu Banská Štiavnica. Internáty SOU lesníckeho sú v prenájme vysokej školy na obdobie 5 rokov /1999-2004/. Pre stabilizáciu fakulty mesto ďalej poskytlo šesť bytových jednotiek pre vysokoškolských pedagógov v novozrekonštruovanom objekte.

	
Finančné zabezpečenie prevádzky FEE TU Zvolen v Banskej Štiavnici

	Na základe súčasnej kvantifikácie finančných nákladov na zabezpečenie prevádzky FEE TU Zvolen v Banskej Štiavnici je potrebné zabezpečiť v roku 2001 výdavky vo výške  31 350 tis. Sk v nasledovnej štruktúre:

Bežné výdavky:								 6 350 tis. Sk
z toho:
•	Energie								  6 350 tis. Sk

Kapitálové výdavky:							25 000 tis. Sk
z toho:

•	laboratórna technika							20 200 tis. Sk
•	meracia a monitorovacia technika					  1 500 tis. Sk
•	výpočtová technika 							  3 300 tis. Sk

Finančné prostriedky na dofinancovanie dlhu na energie vo výške 6 350 tis. Sk navrhujeme riešiť presunom z kapitálových výdavkov zo stavby „Stredisko športov Lanice pre TU Zvolen“ financovanej formou individuálnych výdavkov. Na túto stavbu bolo rozpisom záväzných ukazovateľov štátneho rozpisu  na rok 2001  v Prílohe č. 1 k listu MF SR               č. 49/2001-43 zo dňa 8. 1. 2001 pridelených 20 000 tis. Sk.

	Na základe žiadosti MŠ SR Ministerstvo financií SR svojim rozpočtovým opatrením     č. 27 zo dňa 18. 7. 2001 odsúhlasilo zmenu záväzných ukazovateľov štátneho rozpočtu na rok 2001 znížením individuálnych výdavkov o 10 000 tis. Sk na stavbe „Stredisko športov Lanice pre TU Zvolen“. Zostávajúcich 10 000 tis. Sk na uvedenej stavbe nie je možné preinvestovať do konca roka 2001 vzhľadom na skutočnosť, že v zmysle zákona NR SR č. 263/1999 Z. z. o verejnom obstarávaní a o zmene a doplnení niektorých zákonov nebol dostatočný priestor  na výber dodávateľa stavby. Z toho dôvodu bola uzavretá zmluva o združení finančných prostriedkov na realizáciu stavby účastníkmi MŠ SR, TU Zvolen a mesta Zvolen                    dňa 27. 7. 2001, podľa ktorej  bolo dohodnuté začatie stavby až v roku 2002. 

	Riešenie potreby ďalších kapitálových výdavkov pre FEE TU Zvolen vo výške            25 000 tis. Sk bude Ministerstvo školstva SR riešiť v spolupráci s Ministerstvom financií SR v roku 2002.